KOMISSION TÄYTÄNTÖÖNPANOASETUS (EU) 2022/2203,

annettu 11 päivänä marraskuuta 2022,

asetuksen (EU) N:o 965/2012 muuttamisesta hädässä olevan ilma-aluksen paikannusta koskevien vaatimusten sovellettavuuden osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 31 artiklan,

sekä katsoo seuraavaa:

(1) ICAOn standardi 6.18.1 on sisällytetty komission asetuksen (EU) N:o 965/2012 (2) liitteessä IV (osa CAT) olevaan CAT.GEN.MPA.210 kohtaan, jonka mukaan tietyt lentokoneet on varustettava luotettavalla automaattisella menetelmällä, jolla voidaan lentokoneen vakavaan vaurioitumiseen johtaneen onnettomuuden tapahduttua määrittää tarkasti, mikä koneen sijainti oli lennon päättymishetkellä.

(2) ICAON neuvosto hyväksyi 18 päivänä heinäkuuta 2022 pidetyn 226. istuntonsa 16. kokouksessa ICAOn liitteessä 6 olevaan I osaan tehtävän muutoksen 48. Muutoksella lykätään ICAOn standardin 6.18.1 soveltamispäivää 1 päivään tammikuuta 2025 ja rajoitetaan sen soveltaminen lentokoneisiin, joille on ensimmäisen kerran annettu ilma-aluskohtainen lentokelpoisuustodistus 1 päivänä tammikuuta 2024 tai sen jälkeen.

(3) Muutoksen tarkoituksena on i) ottaa huomioon merkittävät viivästykset, joita kaikki ilma-alusten valmistajat, joita asia koskee, kohtaavat kaikkialla maailmassa lentokoneiden varustamisessa vaadituilla laitteilla ja tarvittavan viestintäinfrastruktuurin käyttöönottamisessa kaikkien asiaankuuluvien sidosryhmien (mukaan lukien ilmaliikennepalvelujen tarjoajat ja pelastuskeskukset) välillä, sekä ii) antaa alueellisille pelastuskeskuksille ja ilmaliikennepalveluyksiköille enemmän aikaa valmistella ja mukauttaa menettelyjään.

(4) Sen vuoksi komission asetusta (EU) N:o 965/2012 olisi muutettava.

(5) Euroopan unionin lentoturvallisuusvirasto on laatinut täytäntöönpanosääntöjen luonnokset, jotka se on toimittanut Euroopan komissiolle lausunnon nro 5/2022 yhteydessä asetuksen (EU) 2018/1139 76 artiklan 1 kohdan mukaisesti.

(6) Tässä asetuksessa säädetyt vaatimukset ovat asetuksen (EU) 2018/1139 127 artiklalla perustetun yhteisten turvallisuussääntöjen soveltamista siviili-ilmailun alalla käsittelevän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Korvataan komission asetuksen (EU) N:o 965/2012 liitteessä IV (osa CAT) oleva CAT.GEN.MPA.210 kohta seuraavasti: ”CAT.GEN.MPA.210 Hädässä olevan ilma-aluksen paikannus – lentokoneet Seuraavat lentokoneet on 1 päivästä tammikuuta 2025 alkaen varustettava luotettavalla automaattisella menetelmällä, jolla voidaan lentokoneen vakavaan vaurioitumiseen johtaneen onnettomuuden tapahduttua määrittää tarkasti, mikä koneen sijainti oli lennon päättymishetkellä: a) kaikki lentokoneet, joiden suurin sallittu lentoonlähtömassa on yli 27 000 kg ja suurin käytettävä matkustajapaikkaluku yli 19 ja joille on ensimmäisen kerran annettu ilma-aluskohtainen lentokelpoisuustodistus 1 päivänä tammikuuta 2024 tai sen jälkeen; ja b) kaikki lentokoneet, joiden suurin sallittu lentoonlähtömassa on yli 45 500 kg ja joille on ensimmäisen kerran annettu ilma-aluskohtainen lentokelpoisuustodistus 1 päivänä tammikuuta 2024 tai sen jälkeen.”

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä marraskuuta 2022. Komission puolesta Puheenjohtaja Ursula VON DER LEYEN

(1) EUVL L 212, 22.8.2018, s. 1.

(2) Komission asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 296, 25.10.2012, s. 1).